Ανακοίνωση της Επιτροπής όσον αφορά τη συμμαχία μεταξύ της Lufthansa, της SAS και της United Airlines [υποθέσεις COMP/D-2/36.201, 36.076, 36.078 - διαδικασία βάσει του άρθρου 85 της συνθήκης (ex άρθρο 89)]

(2002/C 264/03)

(Κείμενο που παρουσιάζει ενδιαφέρον για τον ΕΟΧ)

Στις 3 Ιουλίου 1996 η Επιτροπή κίνησε διαδικασία σύμφωνα με το άρθρο 85 (ex άρθρο 89) της συνθήκης ΕΚ με σκοπό να εξετάσει εάν οι συμφωνίες συντονισμού μεταξύ της Lufthansa και της United Airlines καθώς και μεταξύ της SAS και της United Airlines(1) συμβιβάζονται με το κοινοτικό δίκαιο ανταγωνισμού. Στις 18 Σεπτεμβρίου 1996 η Επιτροπή κίνησε τη διαδικασία όσον αφορά την τριμερή συμφωνία συντονισμού μεταξύ της Lufthansa, της SAS και της United Airlines(2).

Μετά την ανάληψη δεσμεύσεων από τους συμβαλλομένους και δήλωση της κυβέρνησης της Ομοσπονδιακής Δημοκρατίας της Γερμανίας, η Επιτροπή σε ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων στις 30 Ιουλίου 2002, δήλωσε την πρόθεσή της να λάβει ευνοϊκή θέση όσον αφορά τις συμφωνίες συνεργασίας μεταξύ των LH/SAS/UA και να περατώσει τη διαδικασία(3). Κανένας από τους τρίτους ενδιαφερομένους δεν υπέβαλε σημαντικά νέα στοιχεία.

Ως εκ τούτου, η Επιτροπή αποφάσισε στις 28 Οκτωβρίου 2002, βάσει των εν λόγω δεσμεύσεων και της διακήρυξης, ότι δεν υφίσταται πλέον λόγος να αναλάβει δράση βάσει του άρθρου 85 της συνθήκης και ότι, κατά συνέπεια, η διαδικασία μπορεί να περατωθεί.

Το μη εμπιστευτικό κείμενο των δεσμεύσεων που πρότειναν να αναλάβουν οι συμβαλλόμενοι, καθώς και η δήλωση της κυβέρνησης της Ομοσπονδιακής Δημοκρατίας της Γερμανίας επισυνάπτονται στην παρούσα ανακοίνωση.

(1) Υπόθεση COMP/D-2/36.076/LH/UA και υπόθεση COMP/D-2/36.078/SAS/UA αντίστοιχα.

(2) Υπόθεση COMP/D-2/36.201.

(3) ΕΕ C 181 της 30.7.2002, σ. 2.

Συνημμένο 1

ΜΗ ΕΜΠΙΣΤΕΥΤΙΚΟ ΚΕΙΜΕΝΟ

Υπόθεση COMP/36.201 - Deutsche Lufthansa AG, Scandinavian Airlines System, United Airlines Inc.

ΠΡΟΤΕΙΝΟΜΕΝΕΣ ΔΕΣΜΕΥΣΕΙΣ

Οι εταιρείες Deutsche Lufthansa AG, Scandinavian Airlines System, United Airlines Inc. ("οι συμβαλλόμενοι") προτείνουν να αναλάβουν τις ακόλουθες δεσμεύσεις προκειμένου να επιλυθούν τα προβλήματα ανταγωνισμού που εντόπισε η Ευρωπαϊκή Επιτροπή στο πλαίσιο της διαδικασίας COMP/36.201 όσον αφορά τις συμφωνίες συνεργασίες μεταξύ των συμβαλλομένων σε σχέση με τις αεροπορικές μεταφορές μεταξύ της Ευρωπαϊκής Κοινότητας και των Ηνωμένων Πολιτειών της Αμερικής.

Οι εν λόγω δεσμεύσεις είναι υποχρεωτικές για τους συμβαλλομένους, τις θυγατρικές, τους διαδόχους και τους εκδοχείς τους και οι συμβαλλόμενοι δεσμεύονται να εξασφαλίσουν την τήρησή τους από τις θυγατρικές, τους διαδόχους και τους εκδοχείς τους.

1. ΟΡΙΣΜΟΙ

1.1. Ανταγωνιστικό αεροπορικό δρομολόγιο- ένα απευθείας ή μη απευθείας προγραμματισμένο δρομολόγιο αεροπορικής μεταφοράς επιβατών το οποίο εκτελείται τουλάχιστον έξι ημέρες την εβδομάδα σε ένα ή περισσότερα από τα προσδιορισθέντα ζεύγη πόλεων και, στην περίπτωση μη απευθείας δρομολογίου, με χρόνο ανταπόκρισης που δεν υπερβαίνει τα 150 λεπτά.

1.2. Προσδιορισθέντα ζεύγη πόλεων- Φρανκφούρτη-Σικάγο, Φρανκφούρτη-Λος Άντζελες, Φρανκφούρτη-Σαν Φρανσίσκο και Φρανκφούρτη-Ουάσινγκτον.

1.3. Μελλοντικός νεοεισερχόμενος- ένας επιλέξιμος μεταφορέας (ή επιλέξιμοι μεταφορείς που είναι μέλη της ίδιας συμμαχίας) που μπορεί να εκτελεί ανταγωνιστικό αεροπορικό δρομολόγιο αυτόνομα ή με χρήση κοινών κωδίκων και ο οποίος χρειάζεται διαθέσιμο χρόνο χρήσης ή διαθέσιμους χρόνους χρήσης που θα προσφέρουν οι συμβαλλόμενοι σύμφωνα με τις εν λόγω δεσμεύσεις για την εκτέλεση ανταγωνιστικού αεροπορικού δρομολογίου. Ο όρος μελλοντικός νεοεισερχόμενος συμπεριλαμβάνει κάθε "μελλοντικό κατεστημένο εισερχόμενο".

1.4. Επιλέξιμος μεταφορέας- κάθε μεταφορέας των ΗΠΑ ή της ΕΕ που έχει το δικαίωμα να εκτελεί δρομολόγια αεροπορικής μεταφοράς επιβατών μεταξύ τουλάχιστον ενός ή περισσοτέρων κρατών μελών της ΕΕ και των Ηνωμένων Πολιτειών της Αμερικής. Οι μεταφορείς οι οποίοι ελέγχονται νομικά από τους συμβαλλόμενους, έχουν συνάψει συμφωνία franchise με τους συμβαλλομένους, ή αποτελούν εταίρο συμμαχίας των συμβαλλομένων δεν θα θεωρηθούν επιλέξιμοι μεταφορείς.

1.5. Μελλοντικός κατεστημένος εισερχόμενος- κάθε μελλοντικός νεοεισερχόμενος ο οποίος εκτελεί ανταγωνιστικά αεροπορικά δρομολόγια σε ένα ή περισσότερα από τα προσδιορισθέντα ζεύγη πόλεων [διαγραφείσα εμπιστευτική πληροφορία]. Πτήσεις οι οποίες εκτελούνται από εταίρους συμμαχίας του μελλοντικού νεοεισερχόμενου θα θεωρούνται πτήσεις του μελλοντικού νεοεισερχόμενου για τους σκοπούς των εν λόγω δεσμεύσεων.

1.6. Ανταγωνιστικό επικουρικό δρομολόγιο- δρομολόγιο που εκτελείται μεταξύ της Φρανκφούρτης και ενός ευρωπαϊκού κομβικού αεροδρομίου ενός μεταφορέα ή των εταίρων συμμαχίας του, με χρόνο ανταπόκρισης που δεν υπερβαίνει τα 150 λεπτά με νέο ή υπάρχον υπερατλαντικό δρομολόγιο προς/από μία από τις πόλεις των ΗΠΑ στα προσδιορισθέντα ζεύγη πόλεων [διαγραφείσα εμπιστευτική πληροφορία].

1.7. Εγκεκριμένος αερομεταφορέας- κάθε μελλοντικός νεοεισερχόμενος που έχει εγκριθεί από την Επιτροπή και τις αρμόδιες αρχές του άμεσα ενδιαφερόμενου κράτους μέλους για να εκτελεί ανταγωνιστικά αεροπορικά δρομολόγια σε ένα ή περισσότερα προσδιορισθέντα ζεύγη πόλεων σύμφωνα με το μέρος 4 των εν λόγω δεσμεύσεων.

1.8. Νέος αερομεταφορέας- κάθε μεταφορέας (ή μεταφορείς που αποτελούν μέλη της ίδιας συμμαχίας) που μεμονωμένα ή συλλογικά με χρήση κοινών κωδίκων παρέχει νέα ή πρόσθετα ανταγωνιστικά αεροπορικά δρομολόγια. Ο όρος νέος αερομεταφορέας περιλαμβάνει κάθε "εγκεκριμένο αερομεταφορέα".

2. ΔΙΑΘΕΣΙΜΟΙ ΧΡΟΝΟΙ ΧΡΗΣΗΣ ΓΙΑ ΝΕΑ ΑΠΕΥΘΕΙΑΣ Ή ΜΗ ΑΠΕΥΘΕΙΑΣ ΔΡΟΜΟΛΟΓΙΑ ΣΤΑ ΠΡΟΣΔΙΟΡΙΣΘΕΝΤΑ ΖΕΥΓΗ ΠΟΛΕΩΝ

2.1. Οι συμβαλλόμενοι αναλαμβάνουν τη δέσμευση να παράσχουν διαθέσιμους χρόνους χρήσης στη Φρανκφούρτη ώστε ένας ή περισσότεροι μελλοντικοί νεοεισερχόμενοι να προσφέρουν νέα ή πρόσθετα ανταγωνιστικά αεροπορικά δρομολόγια.

2.2. Οι διαθέσιμοι χρόνοι χρήσης θα προσφερθούν μόνο στη Φρανκφούρτη στους μελλοντικούς νεοεισερχόμενους με σκοπό την παροχή νέων ή πρόσθετων ανταγωνιστικών αεροπορικών δρομολογίων, υπό τον όρο ότι ο μελλοντικός νεοεισερχόμενος μπορεί να αποδείξει ότι κάθε λογική προσπάθεια που κατέβαλε προκειμένου να αποκτήσει τους απαραίτητους χρόνους χρήσης μέσω των συνήθων διαδικασιών κατανομής τους για την παροχή ανάλογων ανταγωνιστικών αεροπορικών δρομολογίων απέτυχε.

2.3. Όταν ένας μελλοντικός νεοεισερχόμενος ζητεί διαθέσιμο χρόνο χρήσης με σκοπό τη δημιουργία νέου ή πρόσθετου μη απευθείας ανταγωνιστικού αεροπορικού δρομολογίου, οι χρόνοι χρήσης θα τεθούν στη διάθεση των ενδιαφερομένων σύμφωνα με τις εν λόγω δεσμεύσεις εφόσον ισχύουν οι ακόλουθοι πρόσθετοι όροι:

- Όταν ο μελλοντικός νεοεισερχόμενος αρχίζει την παροχή ενός υπερατλαντικού δρομολογίου από/προς μια πόλη των ΗΠΑ που ανήκει σε προσδιορισθέν ζεύγος πόλεων, οι διαθέσιμοι χρόνοι χρήσης θα προσφερθούν για την παροχή ανταγωνιστικού επικουρικού δρομολογίου για το εν λόγω υπερατλαντικό δρομολόγιο μόνο εφόσον δεν υφίσταται ανταγωνιστικό επικουρικό δρομολόγιο για το ίδιο δρομολόγιο εκτελούμενο από τον εν λόγω μελλοντικό νεοεισερχόμενο ή τους εταίρους τους στη συμμαχία. Ωστόσο, ένας μελλοντικός νεοεισερχόμενος μπορεί να παρακάμψει την εφαρμογή του εν λόγω όρου αποδεικνύοντας ότι δικό του ή συμμάχου του ανταγωνιστικό επικουρικό δρομολόγιο εκτελείται με μέσο συντελεστή πλήρωσης θέσεων επιβατών άνω του 80 % και ότι η εν λόγω ικανότητα δεν μπορεί εύλογα να αυξηθεί χρησιμοποιώντας μεγαλύτερο αεροσκάφος.

- Εφόσον ένας μελλοντικός νεοεισερχόμενος αποτελεί μελλοντικό κατεστημένο εισερχόμενο που εκτελεί μη απευθείας ανταγωνιστικό αεροπορικό δρομολόγιο, ο μελλοντικός νεοεισερχόμενος δεν θεωρείται επιλέξιμος για την παροχή διαθέσιμου χρόνου χρήσης για πρόσθετο επικουρικό δρομολόγιο το οποίο χρησιμοποιεί το ίδιο υπερατλαντικό δρομολόγιο ως το υπάρχον μη απευθείας δρομολόγιο.

2.4. Όπως περιγράφεται πληρέστερα στο μέρος 3 των δεσμεύσεων, οι διαθέσιμοι χρόνοι χρήσης που θα προσφερθούν σύμφωνα με τις δεσμεύσεις πρέπει να χρησιμοποιηθούν κατά ένα ελάχιστο όριο για την παροχή του ανταγωνιστικού αεροπορικού δρομολογίου στο συγκεκριμένο προσδιορισθέν ζεύγος πόλεων ή ζεύγη πόλεων για τα οποία προσφέρθηκαν οι διαθέσιμοι χρόνοι χρήσης.

2.5. Οι διαθέσιμοι χρόνοι χρήσης θα προσφερθούν μόνο στο μελλοντικό κατεστημένο εισερχόμενο σύμφωνα με τις εν λόγω δεσμεύσεις με σκοπό να προστεθεί ένα ή κατ' εξαίρεση για την περίπτωση του ζεύγους Φρανκφούρτη-Ουάσινγκτον, και όπως προσδιορίζεται στη ρήτρα 3.1, μέχρι δύο πρόσθετα ανταγωνιστικά αεροπορικά δρομολόγια πέραν του αριθμού δρομολογίων που (επί του παρόντος) εκτελούνται από τον εν λόγω μεταφορέα και τους εταίρους συμμαχίας του [διαγραφείσα εμπιστευτική πληροφορία].

2.6. Εάν ένας μελλοντικός κατεστημένος εισερχόμενος εγκαταλείψει οποιαδήποτε από τα δρομολόγια τα οποία εκτελούνται στα προσδιορισθέντα ζεύγη πόλεων [διαγραφείσα εμπιστευτική πληροφορία] χωρίς να έχει εκτελέσει τα πρόσθετα ανταγωνιστικά αεροπορικά δρομολόγια για τέσσερις συνεχόμενες περιόδους ΙΑΤΑ, και εφόσον η εκτέλεση των εν λόγω δρομολογίων δεν συνεχίζεται από θυγατρική ή από εταίρο συμμαχίας του μελλοντικού κατεστημένου εισερχόμενου-εντός δύο μηνών από την κατάργηση του δρομολογίου, ο μελλοντικός κατεστημένος εισερχόμενος θα πρέπει να επιστρέψει στους συμβαλλομένους τους διαθέσιμους χρόνους χρήσης που έλαβε σύμφωνα με τις εν λόγω δεσμεύσεις.

2.7. Οι συμβαλλόμενοι θα παρέχουν τους απαραίτητους διαθέσιμους χρόνους χρήσης στους σχετικούς μελλοντικούς νεοεισερχόμενους οι οποίοι επιλέγονται σύμφωνα με το μέρος 4 των δεσμεύσεων.

2.8. Όταν ένας ή περισσότεροι διαθέσιμοι χρόνοι χρήσης έχουν παρασχεθεί από τους συμβαλλομένους, ο εγκεκριμένος αερομεταφορέας ή εγκεκριμένοι αερομεταφορείς δεσμεύονται να καταβάλουν κάθε δυνατή προσπάθεια μέσω των συνήθων διαδικασιών κατανομής διαθέσιμου χρόνου χρήσης να εξασφαλίσουν στη Φρανκφούρτη τους χρόνους που είναι απαραίτητοι για την παροχή ανταγωνιστικού αεροπορικού δρομολογίου. Σε περίπτωση που ένας εγκεκριμένος αερομεταφορέας εξασφαλίσει διαθέσιμο χρόνο χρήσης ("ο νέος διαθέσιμος χρόνος χρήσης") μέσω των εν λόγω διαδικασιών, οφείλει να επιστρέψει στους συμβαλλομένους το διαθέσιμο χρόνο χρήσης που έλαβε από αυτούς σύμφωνα με τις εν λόγω δεσμεύσεις, αμέσως μόλις ο νέος διαθέσιμος χρόνος χρήσης μπορεί να χρησιμοποιηθεί από τον εγκεκριμένο αερομεταφορέα, εφόσον:

- ο νέος διαθέσιμος χρόνος χρήσης χρησιμοποιείται οποιαδήποτε στιγμή για την εκτέλεση απευθείας προγραμματισμένου δρομολογίου αεροπορικής μεταφοράς επιβατών σε οποιοδήποτε από τα προσδιορισθέντα ζεύγη πόλεων και ο νέος διαθέσιμος χρόνος χρήσης τοποθετείται σε χρονικό διάστημα 120 λεπτών πριν ή μετά το διαθέσιμο χρόνο χρήσης που χορήγησαν οι συμβαλλόμενοι σύμφωνα με τις εν λόγω δεσμεύσεις, ή

- ο νέος διαθέσιμος χρόνος χρήσης χρησιμοποιείται οποιαδήποτε στιγμή για την παροχή μη απευθείας προγραμματισμένου δρομολογίου αεροπορικής μεταφοράς επιβατών σε οποιοδήποτε από τα προσδιορισθέντα ζεύγη πόλεων με χρόνο ανταπόκρισης που δεν υπερβαίνει τα 150 λεπτά.

2.9. Προκειμένου να εξασφαλιστεί ότι οι διαθέσιμοι χρόνοι χρήσης που παρέχονται από τους συμβαλλομένους χρησιμοποιούνται σύμφωνα με τις δεσμεύσεις, οι συμβαλλόμενοι από κοινού με κάθε εγκεκριμένο αερομεταφορέα θα συμφωνήσουν για την εφαρμογή μηχανισμού που θα επιτρέψει στους συμβαλλομένους να παρακολουθούν τον τρόπο με τον οποίο χρησιμοποιούνται οι διαθέσιμοι χρόνοι χρήσης.

3. ΔΙΑΡΚΕΙΑ ΤΩΝ ΔΕΣΜΕΥΣΕΩΝ ΟΣΟΝ ΑΦΟΡΑ ΤΟΥΣ ΔΙΑΘΕΣΙΜΟΥΣ ΧΡΟΝΟΥΣ ΧΡΗΣΗΣ

3.1. Με την επιφύλαξη των διατάξεων της ρήτρας 3.4 και της έγκρισης της Επιτροπής και των αρμόδιων αρχών στο άμεσα ενδιαφερόμενο κράτος μέλος σύμφωνα με τη ρήτρα 3.3. ή το μέρος 4 των δεσμεύσεων, η υποχρέωση των συμβαλλομένων να προσφέρουν διαθέσιμους χρόνους χρήσης στη Φρανκφούρτη όσον αφορά ένα προσδιορισθέν ζεύγος πόλεων θα εκπληρώνεται εφόσον ένας νέος αερομεταφορέας αρχίζει να εκτελεί ένα νέο ή πρόσθετο ανταγωνιστικό αεροπορικό δρομολόγιο στο προσδιορισθέν ζεύγος πόλεων με την εξαίρεση του ζεύγους Φρανκφούρτη-Ουάσινγκτον, στο οποίο οι υποχρεώσεις των συμβαλλομένων θα θεωρούνται ότι εκπληρώνονται εάν εκτελούνται δύο νέα ή πρόσθετα ανταγωνιστικά αεροπορικά δρομολόγια (αλλά σε καμία περίπτωση δεν υποχρεούνται οι συμβαλλόμενοι να παρέχουν διαθέσιμους χρόνους χρήσης για περισσότερα από ένα μη απευθείας ανταγωνιστικά αεροπορικά δρομολόγια στο ζεύγος Φρανκφούρτη-Ουάσινγκτον).

3.2. Για τους σκοπούς των εν λόγω δεσμεύσεων, ένα μόνο ημερήσιο δρομολόγιο ανταπόκρισης με αφετηρία τη Φρανκφούρτη μπορεί να αποτελεί μέρος ενός νέου ή πρόσθετου ανταγωνιστικού αεροπορικού δρομολογίου σε περισσότερα του ενός προσδιορισθέντα ζεύγη πόλεων.

3.3. Οι συμβαλλόμενοι θα ενημερώνουν τόσο την Επιτροπή όσο και τις αρμόδιες αρχές του άμεσα ενδιαφερόμενου κράτους μέλους όσον αφορά την ανακοινωθείσα έναρξη νέου ή πρόσθετου ανταγωνιστικού αεροπορικού δρομολογίου σε ένα προσδιορισθέν ζεύγος πόλεων για το οποίο δεν χρησιμοποιούνται διαθέσιμοι χρόνοι χρήσης που χορηγήθηκαν από τους συμβαλλομένους το ταχύτερο δυνατό μετά την ανακοίνωση όσον αφορά την παροχή της εν λόγω υπηρεσίας. Η Επιτροπή και οι αρμόδιες αρχές του άμεσα ενδιαφερόμενου κράτους μέλους θα επιβεβαιώνουν στους συμβαλλομένους, σύμφωνα με το μέρος 4 των δεσμεύσεων, εάν το εν λόγω νέο ή πρόσθετο ανταγωνιστικό αεροπορικό δρομολόγιο επαρκεί ή όχι ώστε ο σχετικός μεταφορέας να θεωρηθεί ως νέος αερομεταφορέας όσον αφορά το εν λόγω προσδιορισθέν ζεύγος πόλεων αφής στιγμής έχει αρχίσει η εκτέλεση του σχετικού δρομολογίου.

3.4. Οι δεσμεύσεις που περιλαμβάνονται στα μέρη 2,5 και 6 μπορούν να αναθεωρηθούν (όπως θα εξηγηθεί περαιτέρω στη ρήτρα 3.5) για ένα συγκεκριμένο προσδιορισθέν ζεύγος πόλεων, εφόσον ένας νέος αερομεταφορέας δεν εκτελέσει ένα νέο ή πρόσθετο ανταγωνιστικό δρομολόγιο αεροπορικής υπηρεσίας για τέσσερις συνεχόμενες περιόδους IATA.

3.5. Ένας εγκεκριμένος αερομεταφορέας ο οποίος δεν χρησιμοποιεί τους διαθέσιμους χρόνους χρήσης που έλαβε από τους συμβαλλόμενους βάσει των εν λόγω δεσμεύσεων για την παροχή νέου ή πρόσθετου ανταγωνιστικού αεροπορικού δρομολογίου σε ένα συγκεκριμένο προσδιορισθέν ζεύγος ή ζεύγη πόλεων, θα επιστρέψει στους συμβαλλομένους όλους τους διαθέσιμους χρόνους που έλαβε για την παροχή του εν λόγω ανταγωνιστικού αεροπορικού δρομολογίου, μόλις διαπιστωθεί ότι δεν είναι σε θέση να εκτελέσει το ανταγωνιστικό αεροπορικό δρομολόγιο. Για τους σκοπούς των εν λόγω δεσμεύσεων, ένας μεταφορέας, οι θυγατρικές του και οι εταίροι συμμαχίας του θα θεωρούνται ότι έπαυσαν να εκτελούν ένα νέο ή πρόσθετο ανταγωνιστικό αεροπορικό δρομολόγιο σε συγκεκριμένο προσδιορισθέν ζεύγος πόλεων εφόσον ο εν λόγω μεταφορέας, οι θυγατρικές του και οι εταίροι συμμαχίας του, ανάλογα με την περίπτωση, δεν χρησιμοποιούν τουλάχιστον 80 % των εν λόγω διαθέσιμων χρόνων χρήσης για ένα ανταγωνιστικό αεροπορικό δρομολόγιο στο συγκεκριμένο προσδιορισθέν ζεύγος πόλεων, εκτός εάν αυτό συμβαίνει για έναν από τους λόγους που αναφέρονται στο άρθρο 10 παράγραφος 5 του κανονισμού 95/93 ή σε οποιοδήποτε άλλο κανονισμό που ενδέχεται να τροποποιήσει ή να αντικαταστήσει τον εν λόγω κανονισμό.

3.6. Κάθε διαθέσιμος χρόνος χρήσης που επιστρέφεται στους συμβαλλομένους πριν την εκτέλεση νέου ή πρόσθετου ανταγωνιστικού δρομολογίου από εγκεκριμένο αερομεταφορέα για τέσσερις συνεχόμενες περιόδους ΙΑΤΑ, θα παρέχεται, σύμφωνα με το μέρος 2 των δεσμεύσεων, από τους συμβαλλομένους σε άλλο μελλοντικό νεοεισερχόμενο με σκοπό την εκτέλεση νέου ή πρόσθετου ανταγωνιστικού δρομολογίου στο σχετικό προσδιορισθέν ζεύγος ή ζεύγη πόλεων.

4. ΕΓΚΡΙΣΗ ΜΕΛΛΟΝΤΙΚΟΥ ΝΕΟΕΙΣΕΡΧΟΜΕΝΟΥ ΑΠΟ ΤΗΝ ΕΠΙΤΡΟΠΗ ΚΑΙ ΤΙΣ ΑΡΜΟΔΙΕΣ ΑΡΧΕΣ ΣΤΟ ΑΜΕΣΑ ΕΝΔΙΑΦΕΡΟΜΕΝΟ ΚΡΑΤΟΣ ΜΕΛΟΣ

4.1. Οι συμβαλλόμενοι θα παρέχουν διαθέσιμους χρόνους χρήσης μόνο σε μελλοντικό ή μελλοντικούς νεοεισερχόμενους που έχει ή έχουν εγκριθεί από την Επιτροπή και τις αρμόδιες αρχές στο άμεσα ενδιαφερόμενο κράτος μέλος και μόνο κατά τρόπο που προϋποθέτει την έγκριση της Επιτροπής και των αρμόδιων αρχών στο ενδιαφερόμενο κράτος μέλος. Για να χορηγήσουν την εν λόγω έγκριση, η Επιτροπή και οι αρμόδιες αρχές στο άμεσα ενδιαφερόμενο κράτος μέλος θα λάβουν υπόψη τους τους παράγοντες που είναι οι πλέον ενδεδειγμένοι ώστε να μη δημιουργηθούν προβλήματα ανταγωνισμού στα προσδιορισθέντα ζεύγη πόλεων. Συγκεκριμένα, η Επιτροπή και οι αρμόδιες αρχές στο άμεσα ενδιαφερόμενο κράτος μέλος θα λάβουν υπόψη τους τα ακόλουθα κριτήρια:

α) εάν ο μελλοντικός νεοεισερχόμενος αποτελεί βιώσιμο υπάρχοντα ή δυνητικό ανταγωνιστή ο οποίος διαθέτει την ικανότητα και τους πόρους για να εκτελέσει ανταγωνιστικό αεροπορικό δρομολόγιο σε μακροπρόθεσμη βάση και μια βιώσιμη και ενεργή ανταγωνιστική ισχύ στην αγορά·

β) στην περίπτωση ενός μελλοντικού νεοεισερχόμενου που θα εκτελεί μη απευθείας ανταγωνιστικά αεροπορικά δρομολόγια, ο χρόνος που μεσολαβεί· και

γ) εάν ο μελλοντικός νεοεισερχόμενος διατίθεται να παράσχει ανταγωνιστικά αεροπορικά δρομολόγια σε πολλαπλά προσδιορισθέντα ζεύγη πόλεων χρησιμοποιώντας 14 (28 στην περίπτωση του ζεύγους Φρανκφούρτη-Ουάσινγκτον) ή λιγότερους διαθέσιμους χρόνους χρήσης την εβδομάδα στη Φρανκφούρτη.

4.2. Με την επιφύλαξη της ρήτρας 4.1γ) σε περίπτωση που υπάρχουν περισσότεροι του ενός ανταγωνιστικοί νεοεισερχόμενοι που μπορούν να θεωρηθούν ως βιώσιμοι υπάρχοντες ή δυνητικοί ανταγωνιστές κατά την έννοια της ρήτρας 4.1α), θα προτιμηθεί ο μελλοντικός νεοεισερχόμενος ή νεοεισερχόμενοι που θα παράσχουν απευθείας δρομολόγια.

5. ΠΡΟΓΡΑΜΜΑΤΑ ΤΑΚΤΙΚΟΥ ΕΠΙΒΑΤΗ

5.1. Εάν ένας εγκεκριμένος αερομεταφορέας δεν συμμετέχει σε πρόγραμμα τακτικού επιβάτη ή δεν διαθέτει ανάλογο δικό του πρόγραμμα, τότε οι συμβαλλόμενοι, μετά από υποβολή σχετικού αιτήματος, δεσμεύονται να επιτρέψουν στον εγκεκριμένο αερομεταφορέα να συμμετάσχει σε ένα από τα προγράμματά τους τακτικού επιβάτη ή στο κοινό τους πρόγραμμα, εφόσον υφίσταται ένα τέτοιο κοινό πρόγραμμα, για τα προσδιορισθέντα ζεύγη πόλεων στα οποία ο εγκεκριμένος αερομεταφορέας εκτελεί απευθείας δρομολόγια. Οι συμβαλλόμενοι συνάπτουν σύμβαση με τον εγκεκριμένο αερομεταφορέα με λογικούς και ισότιμους όρους, μεταξύ άλλων όσον αφορά την καταβολή αποζημίωσης για έξοδα στα οποία ενδεχομένως υποβληθούν οι συμβαλλόμενοι.

5.2. Κάθε σύμβαση που συνάπτεται σύμφωνα με το παρόν μέρος θα θεωρείται λήξασα για κάθε προσδιορισθέν ζεύγος πόλεων εάν ο εγκεκριμένος αερομεταφορέας σταματήσει να εκτελεί ανταγωνιστικό αεροπορικό δρομολόγιο στο συγκεκριμένο ζεύγος ή ζεύγη πόλεων..

6. ΑΜΟΙΒΑΙΑ ΑΠΟΔΟΧΗ ΕΙΣΙΤΗΡΙΩΝ (INTERLINING)

6.1. Εφόσον υποβληθεί σχετικό αίτημα, οι συμβαλλόμενοι αναλαμβάνουν τη δέσμευση να συνάπτουν συμφωνία interline με εγκεκριμένο αερομεταφορέα που εκτελεί απευθείας δρομολόγια σε ένα ή περισσότερα από τα προσδιορισθέντα ζεύγη πόλεων, σε κάθε περίπτωση που ο εγκεκριμένος αερομεταφορέας δεν έχει ήδη συμφωνία Interline με τους συμβαλλομένους.

6.2. Κάθε συμφωνία interline που συνάπτεται σύμφωνα με το παρόν μέρος:

- θα ισχύει μόνο για τις κατηγορίες ναύλων F, C και Y,

- θα προβλέπει την αμοιβαία αποδοχή εισιτηρίων βάσει των δημοσιευμένων ναύλων μονής διαδρομής των συμβαλλομένων ή του ημίσεως των δημοσιευμένων ναύλων μετ' επιστροφής των συμβαλλομένων,

- θα περιορίζεται στην πραγματική κυκλοφορία αφετηρίας και προορισμού στο προσδιορισθέν ζεύγος πόλεων που εξυπηρετείται από τον εγκεκριμένο αερομεταφορέα·

- θα υπόκειται στους κανόνες MITA ή/και στους συνήθεις εμπορικούς όρους, συμπεριλαμβανομένης της υποχρέωσης του εγκεκριμένου αερομεταφορέα να υποβάλει στους συμβαλλομένους πιστωτική επιστολή εφόσον οι συμβαλλόμενοι το κρίνουν απαραίτητο· και

- θα περιλαμβάνει τη δυνατότητα για τον εγκεκριμένο αερομεταφορέα, ή ταξιδιωτικούς πράκτορες να προσφέρουν ταξίδι μετ' επιστροφής αποτελούμενο από δρομολόγιο μονής διαδρομής που παρέχουν οι συμβαλλόμενοι και μονής διαδρομής από τον εγκεκριμένο αερομεταφορέα.

6.3. Ανάλογα με τη διαθεσιμότητα θέσεων στη σχετική κατηγορία ναύλων, οι συμβαλλόμενοι αναλαμβάνουν την υποχρέωση να μεταφέρουν κάθε επιβάτη που διαθέτει εισιτήριο εκδοθέν για απευθείας ανταγωνιστικό δρομολόγιο εγκεκριμένου αερομεταφορέα σε προσδιορισθέν ζεύγος πόλεων. Ωστόσο, για να αποφευχθούν οι καταχρήσεις, οι συμβαλλόμενοι έχουν το δικαίωμα να ζητούν από τον εγκεκριμένο αερομεταφορέα ή τον επιβάτη, ανάλογα με την επιλογή του εγκεκριμένου αερομεταφορέα, να καταβάλει τη θετική διαφορά μεταξύ του ναύλου που χρεώνεται από τους συμβαλλόμενους και του ναύλου που χρεώνεται από τον εγκεκριμένο αερομεταφορέα. Επίσης, σε περιπτώσεις που ο ναύλος του εγκεκριμένου αερομεταφορέα είναι χαμηλότερος από την αξία του εισιτηρίου που έχει εκδοθεί από τους συμβαλλομένους, οι συμβαλλόμενοι υποχρεούνται να οπισθογράφουν το εισιτήριό τους μόνο μέχρι της αξίας του ναύλου που χρεώνεται από τον εγκεκριμένο αερομεταφορέα. Οι εγκεκριμένοι αερομεταφορείς θα έχουν την ίδια προστασία σε περιπτώσεις όπου ο ναύλος των συμβαλλομένων είναι χαμηλότερος της αξίας του εισιτηρίου που έχει εκδοθεί από τον εγκεκριμένο αερομεταφορέα.

6.4. Όλες οι συμφωνίες interlining που συνάπτονται σύμφωνα με το παρόν μέρος παύουν να ισχύουν για κάθε προσδιορισθέν ζεύγος πόλεων εφόσον ο εγκεκριμένος αερομεταφορέας σταματά να εκτελεί ανταγωνιστικό δρομολόγιο στο συγκεκριμένο ζεύγος ή ζεύγη πόλεων.

ΔΙΑΣΚΕΨΕΙΣ ΤΗΣ ΙΑΤΑ ΓΙΑ ΤΟΥΣ ΝΑΥΛΟΥΣ

7.1. Οι συμβαλλόμενοι αναλαμβάνουν τη δέσμευση να μη συμμετέχουν στο τμήμα των διασκέψεων της ΙΑΤΑ για τους ναύλους που αφορούν δρομολόγια από την ΕΕ στα προσδιορισθέντα ζεύγη πόλεων. Είναι στην απόλυτη διακριτική ευχέρεια των συμβαλλομένων να αποδεχθούν ή να απορρίψουν εισιτήρια άλλων αεροπορικών εταιρειών για τα προσδιορισθέντα ζεύγη πόλεων τα οποία έχουν εκδοθεί βάσει σειράς ναύλων κατά τη διάρκεια των διασκέψεων της ΙΑΤΑ για τους ναύλους.

8. ΓΕΝΙΚΕΣ ΔΙΑΤΑΞΕΙΣ ΟΣΟΝ ΑΦΟΡΑ ΤΙΣ ΔΕΣΜΕΥΣΕΙΣ

8.1. Εάν οι συμφωνίες συνεργασίας που εξέτασε η επιτροπή στο πλαίσιο της παρούσας διαδικασίας αποτελέσουν το αντικείμενο απαιτήσεων εκ μέρους άλλης αρχής αρμόδιας για θέματα ανταγωνισμού, οι οποίες θα ήταν δυνητικά ασυμβίβαστες με τις εν λόγω δεσμεύσεις, ή εάν προκύψουν άλλες περιστάσεις οι οποίες, σε συνδυασμό με τις υποχρεώσεις των εν λόγω δεσμεύσεων, θα είχαν ως αποτέλεσμα να διατεθούν χρόνοι χρήσης πέραν του απολύτως αναγκαίου για να διευθετηθούν τα προβλήματα ανταγωνισμού που διαπίστωσε η επιτροπή στα προσδιορισθέντα ζεύγη πόλεων, οι συμβαλλόμενοι μπορούν να ζητήσουν αναθεώρηση και αναπροσαρμογή των εν λόγω δεσμεύσεων προκειμένου να αποφευχθούν ανάλογες αντιφάσεις ή υποχρεώσεις οι οποίες δεν είναι πλέον απαραίτητες για να διευθετηθούν τα προβλήματα ανταγωνισμού που διαπίστωσε η Επιτροπή.

8.2. Εάν μια από τις υποχρεώσεις των εν λόγω δεσμεύσεων καταστεί ασυμβίβαστη με ισχύοντες νόμους ή κανονισμούς της Ευρωπαϊκής Κοινότητας ή των Ηνωμένων Πολιτειών της Αμερικής, οι συμβαλλόμενοι παύουν να υπόκεινται στη συγκεκριμένη υποχρέωση μέχρι να εξαλειφθεί η εν λόγω ασυμβατότητα. Οι συμβαλλόμενοι αναλαμβάνουν την υποχρέωση να υποβάλλουν στην Επιτροπή και τις αρμόδιες αρχές του άμεσα ενδιαφερόμενου κράτους μέλους κοινοποίηση επισημαίνοντας την υποχρέωση ή τις υποχρεώσεις που αναστέλλονται καθώς και τους συγκεκριμένους νόμους ή κανονισμούς που δημιουργούν την ασυμβατότητα. Στις περιπτώσεις που αυτό είναι δυνατό, οι συμβαλλόμενοι θα υποβάλουν σχετική κοινοποίηση πριν τεθεί σε ισχύ η εν λόγω νομοθεσία, προκειμένου να επιτρέψουν στην Επιτροπή και τις αρμόδιες αρχές στο άμεσα ενδιαφερόμενο κράτος μέλος να λάβουν τα κατάλληλα μέτρα.

8.3. Εάν σε οποιαδήποτε στιγμή και σε οποιοδήποτε από τα προσδιορισθέντα ζεύγη πόλεων οι συμβαλλόμενοι παύουν να εκτελούν ένα απευθείας δρομολόγιο, οι συμβαλλόμενοι έχουν το δικαίωμα να ζητήσουν από την Επιτροπή και τις αρμόδιες αρχές στο ενδιαφερόμενο κράτος μέλος την απαλλαγή τους από τις δεσμεύσεις που ανέλαβαν όσον αφορά τα σχετικά προσδιορισθέντα ζεύγη πόλεων. Οι παρούσες δεσμεύσεις θα επανατεθούν αυτόματα σε εφαρμογή στα σχετικά προσδιορισθέντα ζεύγη πόλεων σε περίπτωση που οι συμβαλλόμενοι επαναλάβουν την παροχή απευθείας δρομολογίων.

8.4. Οι συμβαλλόμενοι παρέχουν στην Επιτροπή κάθε πληροφορία που η Επιτροπή και οι αρμόδιες αρχές του άμεσα ενδιαφερόμενου κράτους μέλους ενδέχεται να ζητήσουν σε σχέση με τις εν λόγω δεσμεύσεις, εντός δέκα εργάσιμων ημερών από την παραλαβή αιτιολογημένης αίτησης της Επιτροπής και των αρμόδιων αρχών στο άμεσα ενδιαφερόμενο κράτος μέλος.

Συνημμένο 2

ΔΗΛΩΣΗ ΤΗΣ ΚΥΒΕΡΝΗΣΗΣ ΤΗΣ ΟΜΟΣΠΟΝΔΙΑΚΗΣ ΔΗΜΟΚΡΑΤΙΑΣ ΤΗΣ ΓΕΡΜΑΝΙΑΣ

Προκειμένου να επιτρέψει στην Ευρωπαϊκή Επιτροπή να περατώσει, λαμβάνοντας υπόψη τις λύσεις που πρότειναν οι συμβαλλόμενοι, την εκκρεμούσα διαδικασία βάσει του άρθρου 85 (ex άρθρο 89) της συνθήκης ΕΚ στην υπόθεση υπερατλαντικής συμμαχίας των LH/SAS/UA (υπόθεση COMP/D-2/36.201), η οποία κινήθηκε στις 3 Ιουλίου 1996, η κυβέρνηση της Ομοσπονδιακής Δημοκρατίας της Γερμανίας, παρά τη γενική θέση της όσον αφορά την ηγετική θέση σε θέματα τιμών των μεταφορέων που ασκούν δραστηριότητες στο πλαίσιο της έκτης ελευθερίας όσον αφορά τις αγορές εκτός του ΕΟΧ, δηλώνει ότι δεν θα ασκήσει έλεγχο στους ναύλους των μη απευθείας δρομολογίων έκτης ελευθερίας από τη Γερμανία προς τους τέσσερις προορισμούς που προσδιόρισε η Επιτροπή, συγκεκριμένα Φρανκφούρτη-Σικάγο, Φρανκφούρτη-Λος Άντζελες, Φρανκφούρτη-Σαν Φρανσίσκο και Φρανκφούρτη-Ουάσινγκτον.

Η παρούσα δήλωση ισχύει υπό την προϋπόθεση ότι οι Γερμανοί αερομεταφορείς θα τύχουν ισότιμης μεταχείρισης όσον αφορά τον έλεγχο των τιμών έκτης ελευθερίας, υπό ανάλογες συνθήκες σε άλλες αγορές του ΕΟΧ, όπου αυτό είναι αναγκαίο ως αποτέλεσμα της εκτίμησης της Επιτροπής ανάλογων υποθέσεων υπερατλαντικών συμμαχιών.